ToekomsVenster: Julle sal veilig voel | Maroela Media
(Foto: Guille Pozzi/Unsplash.)
Jes. 66:13 – Soos 'n moeder haar kind laat veilig voel, so laat Ek julle veilig voel. Julle sal veilig voel in Jerusalem.
Die eerste persoon met wie 'n persoon verhouding bou is uiteraard 'n mens se ma. Dit is immers in haar dat die lewe wat volg op bevrugting begin groei en vorm aanneem. Dit is by haar dat 'n mens geborge en veilig voel terwyl sy jou oor 'n tydperk van nege maande gereed maak vir die lewe soos ons dit ken.
Tog is die vreugde van dit wat voorlê die groot motiveerder om aan te hou al voel 'n mamma moeg, naar, buite proporsie en meestal net nie lekker nie. Die belofte is groter as die prys wat aan die swangerskap verbonde is.
In my gesprekke met ouers maan ek altyd dat hulle kinders ongeag van hoe stukkend en gebroke dit ook al gaan, 'n adres moet hê om na toe terug te keer. Ja, daar mag uitsonderings wees en ons is bekend met die konsep van "tough love". Ek het vriende wat al daardie pad met hul kinders moes stap. Tog glo ek dat die ideaal is dat 'n kind altyd weer aan die deur van sy ouer, veral sy moeder moet kan klop en vra om binne te kom.
Dit is hoe ons hemelse "moeder" oor ons voel en hoe sy haar teenoor ons gedra. Miskien wil jy huis toe kom vandag.